དགོང་དྲོའི་ཆུ་ཚོད་དྲུག་ལ་ཉེ་དུས།རྒན་འབུམ་སྐྱབས་ལགས་ཀྱིས་ཐེངས་འདིའི་རྗེས་དྲན་ཚོགས་འདུའི་དགོངས་དོན་ཕྱོགས་བཅུ་དྲུག་ལ་བསྡུས་ནས་སྤྱི་སྡོམ་བྱས་རྗེས་མཇུག་བསྒྲིལ།དགོང་མོའི་གསོལ་སྟོན་དུ།ས་གནས་དང་ལས་ཁུངས་སོ་སོ་ནས་ཕེབས་པའི་མཁས་དབང་མང་བོ་དང་ཆེད་མཁས་མི་སྣ་མང་བོའི་ཁྲོད་ན།དམ་པ་ཁོང་གི་སྐུ་ཚ་དགེ་བཤེས་བསླབ་གསུམ་རྒྱ་མཚོ་དང་སྐུ་སྲིང་བདེ་མཆོག་སྐྱིད་བཞུགས་པ་དང་།ཁོང་གི་ཐུགས་ཀྱིས་བསྐྱངས་པའི་སྒྲ་རིག་པའི་འཛིན་གྲྭའི་བུ་སློབ་མང་བོ་དང་།ཚད་མ་རིག་པའི་འཛིན་གྲྭའི་བུ་སློབ་མང་བོ་ཡོད་པ་མ་ཟད།ད་དུང་དངོས་བརྒྱུད་གཉིས་ཀྱི་ཆ་ནས་ཁོང་གི་ཞལ་གསུང་བདུད་རྩིའི་ཉིང་བཅུད་འཐུང་ཐུབ་པ་བྱུང་བའི་སྐལ་ལྡན་བུ་སློབ་མང་བོ་འདུག་པས་སྨོན་པ་འཆོར།ཁོང་གི་བཀའ་དྲིན་གྱིས་བོད་ཀྱི་སྤྱི་ཚོགས་འདིའི་ལས་གནས་སོ་སོ་ན་མཁས་བཙུན་བཟང་གསུམ་ལྡན་པའི་བུ་སློབ་རྣམས་ཀྱིས་བོད་ཀྱི་བསྟན་པ་དང་རིག་གནས་མི་ཉམས་གོང་ལ་སྤེལ་བཞིན་ཡོད་པ་ནི་ཇི་འདྲའི་དགའ་འོས་པ་དང་བསྔགས་འོས་པ་ཞིག་རེད།ཁོང་གི་མཁྱེན་རྒྱ་མུ་མཐའ་བྲལ་བའི་ཨ་སྔོན་ཡིན་ཚེ།བུ་སློབ་རྣམས་བགྲང་ལས་འདས་པའི་སྐར་ཚོགས་རེད།ཁོང་གི་ཐུགས་དགོངས་ཁ་ཞེང་ཆེ་བའི་རྒྱ་མཚོ་ཞིག་ཡིན་ཚེ།བུ་སློབ་རྣམས་དབྱར་དུས་རྒྱས་པའི་ཆུ་བོ་རེད།ང་རང་དམ་པ་ཁོང་ལ་རྗེས་དྲན་ཞུ་བའི་ཚོགས་འདུ་ཆེན་པོ་འདིར་ཟུར་དུ་ཞུགས་པའི་གོ་སྐབས་རག་པར་སྐལ་བཟང་དང་བསོད་ནམས་ལ་སྒོམ་ཞོར།ཚོགས་འདུའི་ཐོག་མཐའ་བར་གསུམ་དུ་རང་ཉིད་ཐོར་འགོད་པ་ཞིག་གི་ཚུལ་གྱིས་མཐོང་ཐོས་མྱོང་བ་ཡོད་ཚད་ལ་སྒྲོ་འདོགས་དང་སྐུར་འདེབས་ཀྱིས་མ་ལྷད་པར་སྲོང་བོར་བྲིས་པའི་ཡིག་འབྲུ་འདི་དག་དགེ་བའི་རྒྱུ་རུ་འགྱུར་བར་ཐལ་མོ་སྙིང་གར་སྦྱར་ཏེ་སྨོན་ལམ་འདེབས་པ་ཡིན།ཞེས་སྤྱི་ལོ༢༠༡༤ལོའི་སྤྱི་ཟླ༡༢པའི་ཚེས༡ཉིན་ལ།དཔལ་མོས་ཁྲི་འདུ་ནས་ཕུལ་བའོ།རྩོམ་འགན་པ།རྟ་མགྲིན